༔ ཁྱད་པར་གསང་སྔགས་ཀྱི་བསྟན་པ་རིན་པོ་ཆེ་སྤྱི་དང་བྱེ་བྲག་བསྟན་པའི་བདག་པོ་རིག་འཛིན་པདྨ་འབྱུང་གནས་ཀྱི་བརྒྱུད་འཛིན༔ དཔལ་ལྡན་རྙིང་མའི་ཆོས་གྲྭས་མཚོན་པས་འདུས་སྡེ་རིག་འཛིན་རྣལ་འབྱོར་བདག་ཅག་དཔོན་སློབ་འཁོར་དང་བཅས་པ་ལ༔ ཚད་བཙུགས་པ་ཡ་བོར་བཟུང་བ༔ དོ་བསྡོ་བ༔ ཕོད་བཙུགས་པ༔ འགྲན་བཙལ་བ༔ འགྲས་འཚོལ་བ༔ མི་ང་ལ་ལྷ་མེད་ཟེར་བ༔ ལྷ་ཁྱེད་ལ་མཐུ་མེད་ཟེར་བ༔ ཆོས་སྐྱོང་སྲུང་མའི་ནུས་པ་གཤེ་བ༔ གཞན་ཡང་ཉི་མ་ཕྱོགས་བཞི་མཚམས་བརྒྱད་ནས༔ གཟུགས་ཅན་གྱི་དགྲ༔ གཟུགས་མེད་ཀྱི་བགེགས༔ ཚེ་སྲོག་ལ་བར་དུ་གཅོད་པ༔ མཐོ་དོགས་དམའ་དགའ་བྱེད་པ༔ སྔོན་འགུགས་རྒྱབ་འདེད་བྱེད་པ༔ ཤག་ངན་གྱི་སྣ་འདྲེན་བྱེད་པ༔ ངོས་བསྟོད་ལྐོག་ནས་སྨད་པ༔ ཁ་དཀར་ཞིང་ཁོག་ནག་པ༔ དམག་སྣ་ཇག་སྣ་རྐུན་སྣ་སྟོན་པ༔ དགྲ་ཁ་དང་མི་ཁ་ཟུག་པ༔ ནད་ཁ་དང་ཡམས་ཁ་འཚུབས་པ༔ རི་རྒྱ་དང་རླུང་རྒྱ་བཤིག་པ༔ གདན་ས་མཆོད་ཞིང་འཕྲོག་མི༔ ཁྱད་པར་དུའང་དགྲ་སྒོ་དང་གྱོད་སྒོ་འབྱེད་པ༔ ཆེ་སྲི་དང་ཆུང་སྲི་དར་སྲི་གོད་སྲི་ལངས་པ༔ བན་བྱད་བོན་བྱད་སྐྱེ་བོའི་མདའ་ཟོར་བུད་མེད་དམོད་ཟོར༔ ཡུགས་སའི་ཐལ་ཟོར༔ རིག་སྔགས་ཀྱི་ཐུན་ཟོར༔ ཞང་ཞུང་གི་མཐུ་ཟོར༔ ལ་སོགས་པ་བདག་ཅག་སྒྲུབ་པ་པོའི་ལུས་ངག་ཡིད་གསུམ་ཁྱིམ་སྒོ་ལམ་གསུམ༔ གཞི་ལམ་བྱིས་གསུམ་ཐམས་ཅད་དུ་གནོད་ཅིང་སྡང་བར་བྱེད་པའི་དགྲ་བགེགས་བྱད་མ་རྣམས་ཀྱི་མི་རབས་བདུན་རྒྱུད་དང་བཅས་པ་ཐམས་ཅད༔ གནམ་ས་གླིང་བཞི་རི་རབ་གླིང་ཕྲན་གླིང་བར་མུན་བར་བན་བོན་སྲུང་མའི་སྐྱབས་འོག་གང་དུ་གནས་ཀྱང་རང་དབང་མེད་པར་གཟུགས་ལིངྒ་ལ་བཀོད་པ༔ བླ་ཤོག་བུ་ལ་བྲིས་པ༔ རྣམ་ཤེས་ས་བོན་ལ་བཏབ་པ་འདི་ལ་ཁུག་ཅིག༔ ཨོཾ་བཛྲ་ཨངྐུ་ཤ་ཡ་ཛ་ཛཿ རཏྣ་པཱ་ཤ་ཧཱུྃ༔ པདྨ་སྥོ་ཊ་བཾ༔ ཀརྨ་གྷཎྜེ་ཧོཿ «ཞེས་རོལ་མོ་དྲག་རྡུང་དང་བཅས་ནས་ཕོ་ཉ་འགྱེད་པ་ནི༔» ཛ་བྷྱོཿ སྣང་སྲིད་མ་མོ་སྲོག་བདག་ཧར་ལེན་མ༔ ཕོ་ཉ་མི་བསྲུན་བདུད་ཀྱི་དབང་མོ་ཆེ༔ ནག་མོ་སྲོད་ལ་ཉུལ་བྱེད་དུས་ལ་བབ༔ དམ་ཉམས་བྱད་མའི་བླ་སྲོག་ཁུག་ལ་ཤོག༔ ཀེང་ཀེང་མེ་འབར་གསེབ་ནས་རྒྱུག་བྱེད་མ༔ དམར་མོ་ཟངས་འཕར་གདོང་ཅན་དུས་ལ་བབ༔ བྱད་མའི་བླ་འཁྱམས་མ་ཤོར་ཁུག་ལ་ཤོག༔ སྔོ་དམར་རླབས་ཕྱུར་འཕྱོ་མ་མུན་པར་གཏིབས༔ གཅན་སྤྱང་ལག་རིང་གདོང་ཅན་དུས་ལ་བབ༔ དམིགས་པའི་དགྲ་བོ་བླ་འཁྱམས་ཁུག་ལ་ཤོག༔ བྷྱོཿ བླ་འཛིན་ལྕགས་ཀྱུ་འབར་བས་ཟུངས་ལ་ཤོག༔ བླ་འཆིང་ཞགས་པ་ནག་པོས་སྡོམས་ལ་ཤོག༔ བླ་འཛིན་དྲྭ་བའི་ནང་དུ་ཚུད་ལ་ཤོག༔ བླ་འདེད་བྱ་གཅན་རྣམས་ཀྱིས་ཆུམ་ལ་ཤོག༔ དགྲ་བོའི་བླ་དྭགས་མིང་བྱང་འདི་ལ་ཕོབ༔ བྱད་མ་གདུག་པའི་བླ་ཚེ་རྟེན་དང་ཕྲོལ༔ གཟུགས་བྱང་འདི་ལ་ཁུག་ཅིག་མཱ་ར་ཡ༔ ཏྲི་ཏྲི་ནྲྀ་ཏྲི་ཨངྐུ་ཤ་ཡ་ཛཿ ཐུན་ཐུན་མ་ཏྲི་མ་ཏྲི་དགྲ་བོའི་བླ་ཤ་རེ་མ་ཏི་ཐུན་ཛ་ཛཿ «ཞེས་རོལ་མོ་དྲག་རྡུང་དང་བཅས་ནས་ཁུག་རྟགས་མ་བྱུང་བར་བཀུག༔ གུ་གུལ་ཡུངས་དཀར་ཐང་ཕྲོམ་ཤ་ཆེན་བསྲེག༔ བྱ་རོག་འུག་པའི་དང་རུས་ལྷ་དང་དབྱེ༔» བྷྱོ་ཛཿ མུན་པ་ནག་པོ་ཁཱ་ཁ་མུ་ཁ་མ༔ དགྲ་བགེགས་བན་བོན་བྱད་མ་ལྷ་དང་ཕྱེས༔ སྡིག་ཅན་བརྣག་པའི་དགྲ་བོ་ལྷ་དང་ཕྱེས༔ ཕ་ལྷ་མ་ལྷ་ཞང་ལྷ་སྐྱེས་ལྷ་ཕྱེས༔ དགྲ་ལྷ་སྲུང་སྐྱོབ་བན་བོན་རྣམས་དང་ཕྱེས༔ བྷྱོཿ ཧུ་ལུ་ནག་མོ་དུག་འདེབས་འུག་གདོང་མ༔ ལྟས་ངན་བརྒྱད་ཅུ་དགྲ་བགེགས་བདུད་དང་སྤྲོད༔ དམིགས་པའི་བྱད་མ་འཆི་བདག་བདུད་དང་སྤྲོད༔ དམོད་པའི་དགྲ་བོ་སྲོག་བདག་བདུད་དང་སྤྲོད༔ བྱད་མ་སྡིག་ཅན་ཕུང་བདུད་ནག་པོར་སྤྲོད༔ སཏྭར་ཐོགས་བདུད་ཀྱི་བུ་མོའི་དུས་ལ་བབ༔ དགྲ་བགེགས་ལྷ་དབྱེ་བདུད་སྤྲད་དུས་ལ་བབ༔ མངོན་སྤྱོད་མཱ་ར་ཡ་ཡི་ཕྲིན་ལས་མཛོད༔ བྷྱོ་བྷྱོ་ཁཱ་ཁ་མུ་ཁ་དགྲ་བོ་ཤག་ཕྱེས༔ ཧུ་ལུ་མུ་ཁ་དགྲ་བོ་ཤག་ཕྱེས༔ ཏྲི་ཏྲི་ནྲྀ་ཏྲི་དགྲ་བོ་ཤག་ཕྱེས༔ «བསད་སྔགས་བཟླ་ཞིང་ཐུན་གྱིས་གཟིར་བ་ནི༔» ཛཿ ལས་བྱེད་ཆེན་པོའི་དུས་ལ་བབ༔ དགྲ་བོ་ཕུང་པོ་བཤིག་པའི་ཕྱིར༔ དམོད་པ་ནག་པོའི་ཐུན་གྱིས་གདབ༔ ཛཿ ཡུངས་ཐུན་དྲག་སྔགས་དམོད་པའི་རྫས༔ དགྲ་བགེགས་ལྔ་ཕུང་རྡུལ་དུ་རློག༔ རྡོ་ཐུན་རྦབ་རྒོད་ཧྲི་ལི་ལི༔ དགྲ་བགེགས་ལྔ་ཕུང་རྡུལ་དུ་རློག༔ དུག་ཐུན་སྨྱོ་འབོག་ཐིབས་སེ་ཐིབ༔ དགྲ་བགེགས་ལྔ་ཕུང་རྡུལ་དུ་རློག༔ མེ་ཐུན་ཚྭ་ཚྭ་སི་ལི་ལི༔ དགྲ་བགེགས་ལྔ་ཕུང་རྡུལ་དུ་རློག༔ ཆུ་ཐུན་སྦོས་འགས་འུ་རུ་རུ༔ དགྲ་བགེགས་ལྔ་ཕུང་རྡུལ་དུ་རློག༔ ཁྲག་ཐུན་ནད་རླངས་ཆི་ལི་ལི༔ དགྲ་བགེགས་ལྔ་ཕུང་རྡུལ་དུ་རློག༔ མཚོན་ཐུན་རྣོ་ངར་ཟེངས་སེ་ཟེང་༔ དགྲ་བགེགས་ལྔ་ཕུང་རྡུལ་དུ་རློག༔ མདའ་ཐུན་ཐོག་རྒོད་ཤ་ར་ར༔ དགྲ་བགེགས་ལྔ་ཕུང་རྡུལ་དུ་རློག༔ གནམ་ལྕགས་ཕུར་ཐུན་ཧྲི་ལི་ལི༔ དགྲ་བགེགས་ལྔ་ཕུང་རྡུལ་དུ་རློག༔ ཕཊཿཡཿརཿམཿསཿརཿདཿཤཿཙཿརཿམཿསཿཀཿཨཿ ཐུན་བྷྱོ་བྷྱོཿ «རིག་སྔགས་འཆང་བའི་བརྟུལ་ཞུགས་དང་ལྡན་པས༔ གྲི་གུག་གམ་ནི་མཁར་ཕུར་ཐོགས་རྩ་བར། རྀག་སྔགས་འཆང་བའི་བརྟུལ་ཞུགས་དང་བཅས་པའི༔ ཞེས་མཁར་ཕུར་གྲི་གུག་ཐོགས་ལ། » ཧཱུྃ་བྷྱོ་ཛཿ ལས་ལ་ཁྲོས་པའི་ཤ་ཟ་མོ༔ ཕྲ་མེན་ནག་མོ་ལྕགས་གདོང་ཅན༔ ཁྱོད་ཀྱི་ཐུགས་དམ་དུས་ལ་བབ༔ ཕྱག་གཡས་ཟངས་གྲི་འབར་བ་བསྣམས༔ ཡར་རྩེ་རྡོ་རྗེ་རྩེ་ལྔ་ཡིས༔ ཡེ་ཤེས་མཁའ་འགྲོ་ལས་ལ་བསྐུལ༔ འཆང་བཟུང་ཟླུམ་སྐོར་ཆུ་སྲིན་ཁ༔ འཇིག་རྟེན་མཁའ་འགྲོའི་ཕོ་བྲང་ནས༔ དབལ་སོ་ཟངས་གྲི་འབར་བ་ཡིས༔ དགྲ་བོའི་བདུན་རྒྱུད་རྩད་ནས་ཆོད༔ དགྲ་བོའི་སྒོ་དགུར་ཛཿཁྲམ་ཡ༔ ཕྱག་གཡོན་གནམ་ལྕགས་མཁར་ཕུར་བསྣམས༔ མར་རྩེས་དུག་གསུམ་རྩད་ནས་གཅོད༔ འཆང་བཟུང་གཟའ་བདུད་ཕོ་ཉ་འགྱུ༔ ཆུ་སྲིན་མཚོན་ཆའི་ཟི་ར་ཁོལ༔ ཟུར་གསུམ་གནམ་ལྕགས་ཐོག་རྒོད་འབེབས༔ སྲོག་བདག་མ་གསུམ་དུས་ལ་བབ༔ དམ་ཉམས་དགྲ་བོ་སྡིག་ཅན་གྱི༔ སྤྱི་གཙུག་རྐང་མཐིལ་ཡན་ཆོད་ཀྱི༔ དབང་པོ་སྒོ་དགུར་ཀཱི་ལ་ཡ༔ རྩ་མདུད་ལྔ་ལ་ཀཱི་ལ་ཡ༔ དབང་པོ་དྲུག་ལ་ཀཱི་ལ་ཡ༔ རྣམ་ཤེས་བརྒྱད་ལ་ཀཱི་ལ་ཡ༔ འབྱུང་བདུད་གཟུགས་ལ་ཀཱི་ལ་ཡ༔ ཕོ་རྒྱུད་མོ་རྒྱུད་ཀཱི་ལ་ཡ༔ རིགས་རྒྱུད་བཅས་པར་ཀཱི་ལ་ཡ༔ དཀར་ནག་སྙིང་ལ་ཀཱི་ལ་ཡ༔ སྲོག་གཅོད་དབུགས་སྡུད་ཕུང་པོ་ཤིག༔ མཱ་ར་ཡ་ཡི་ཕྲིན་ལས་མཛོད༔ ཨོྃ་བཛྲ་ལོཀྐ་མ་ཏྲི་ཡ་སརྦ་ཀ་ར་ཏི་ཀ་ཡ་དགྲ་བོའི་སྲོག་ལ་རྦད་རྦད༔ བཛྲ་ཀཱི་ལི་ཀཱི་ལ་ཡ་ཏྲི་ཤུ་ལ་དགྲ་བོའི་སྙིང་རྩ་མྱོག་མྱོག་མཱ་ར་ཡ་ཕཊཿ །«ཅེས་ཁྲུས་དགོངས་པས་ཕུར་བུ་གཟིར། ཞེས་པས་ཕུར་བུའི་དབལ་ཟུར་གསུམ་ལས། འདོད་ཁམས་གཟུགས་ཁམས་གཟུགས་མེད་ཁམས་གསུམ་དང་། རྒྱ་མདུད་འོག་མར་ལས་བྱེད་ཕོ་ཉ་རྣམས་ཀྱི་འགྱུ་ལམ་གཤིན་རྗེའི་ལྟོ་བ། རྒྱ་མདུད་གོང་མར་ཆོས་དབྱིངས་གཞལ་ཡས་ཁང་ཆེན་པོར་གསལ་བ་དང་། གདབ་པའི་ཚེ་ཕུར་བུ་སྲས་མཆོག་ཀཱི་ལ་ཡ། སྐུ་སྨད་ཕུར་བུའི་རྣམ་པ་ཅན་ནོ། དགྲ་བོའི་སྙིང་ཁར་གདབ་ལ། ཚེ་རྟེན་བིལ་རྒྱ་བཏུམས་པ་འདྲ་བའི་དེའི་ནང་། བླ་རྟེན་བྱིའུ་ལེབ་པའི་མགོ་ཙམ། ཁྲག་གི་སྦལ་པ་འདྲ་བ་དེའི་ནང་། སྲོག་རྟེན་བྱ་མ་སར་གྱི་སྒོ་ང་ཙམ་དབུགས་ཀྱི་རྟ་ལ་ཞོན་ནས། ཡུངས་ཞི་འདྲིལ་བ་ལྟ་བུར་ལྟེམ་ལྟེམ་ཡོད་པ་དེ་ལ། ཕུར་རྩེ་བསྣུན་པས། སྣུམ་ལ་ཏིལ་འབྱར་བ་ལྟ་བུར་ཕུར་བུའི་ཁོང་སེང་ནས་བརྒྱུད་དེ། དུག་ལྔ་དུག་གསུམ་ཤེས་བྱའི་སྒྲིབ་པ་དང་བྲལ། བླ་རྟེན་ཚེ་རྟེན་སྲོག་རྟེན་རྣམས་རང་ལ་ཐིམ་པས་གཟི་བརྗིད་ཆེས་ཆེར་འབར་བས། ཆེ་བཙན་ཀུན་གྱིས་འགྲན་ཟླ་དང་བྲལ་བར་བསམ། རྣམ་པར་ཤེས་པའི་ཐིག་ལེ་འོད་བསྐོར་དྲྭ་བ་བྱ་མ་སར་སྒོ་ང་ཙམ་པ་དེ་རྒྱ་མདུད་ནས་ཐོན་ཏེ་ཡེ་ཤེས་མཁའ་འགྲོའི་ཐུགས་ཀ་ནས་བརྒྱུད། སྤྱི་བོ་ནས་ཐོན་གུ་རུ་སེངྒེ་སྒྲ་སྒྲོགས་ཀྱྀ་ཐུགས་ཀར་བསྟིམས་ཏེ། ཕྱིར་མི་ལྡོག་པ་ཀུན་བཟང་དགོངས་པའི་ཀློང་དུ་མཉམ་པར་བཞག་པས། གནས་ལུགས་དོན་གྱི་ཞིང་ཁམས་ངོ་སྤྲོད་གདབ་བོ། གྲི་གུག་སྙིང་ཁར་བཏབ་ནས་གནས་སྤར་བ་ནི༔» ཧོཿ རྣམ་ཤེས་ངོ་བོ་ཨཱཿདཀར་དེ༔ ཕུང་པོ་བཤིག་ནས་ཀློང་དུ་ཐིམ༔ ཕཊཿ «སྤུ་གྲི་ཆུ་གྲི་རལ་གྲི་སོགས་གང་རུང་ཐོགས་ལ༔» བྷྱོཿ གདུག་པའི་དགྲ་བོ་བྱད་མ་ལ༔ འབར་བའི་མཚོན་ཆ་ཆར་པ་ཕོབ༔ མིང་ཤུལ་ཙམ་ཡང་མེད་པར་གྱིས༔ གཏུབས་ཤིག་རལ་གྲི་འབར་བའི་མཚོན༔ ལྷའམ་འོས་ཀྱང་བརླག་པར་བྱེད༔ གཅོད་ཅིང་གཏུབ་པའི་དུས་ལ་བབ༔ གཏུབས་ནས་རྡོ་རྗེས་གཏུན་དུ་བརྡུང་༔ རིག་སྔགས་དམོད་པའི་བྱད་མ་རྣམས༔ ཕྱེ་མར་ཤིག་ཅིག་མཱ་ར་ཡ༔ ཨོྃ་བཛྲ་ཀ་ར་ཏི་ཀ་དགྲ་བོ་གཏུབ་གཏུབ༔ ཁ་ར་ཀ་དགྲ་བོ་ཤིག་ཤིག༔ ཨ་ཡུ་དྷ་དགྲ་བོ་མྱོག་མྱོག༔ བཛྲ་ཀཱི་ལི་ཀཱི་ལ་ཡ་བྱད་མ་བྷྱོ་བྷྱོཿ རྦད་རྦད་ནན་ནན་ཆོད་ཆོད་བྷནྡྷ་ཧཱུྃ་ཕཊཿ «དེ་ནས་སྤུ་གྲི་རལ་གྲི་ཆུ་གྲི་སོགས་གང་རུང་གིས། ཕོ་གཡས་སྐོར་མོ་གཡོན་སྐོར་སྐེ་ནས་བརྩམ་སྟེ་བླ་གནས་གར་བབ་ཏུ་བསྣུན་ཅིང་དུམ་བུར་གཏུབས་ཏེ། རཀྟས་བྲན། དགྲ་བགེགས་ཀྱི་ཤ་རུས་རི་བོ་དང་ཁྲག་རྒྱ་མཚོ་ལྟར། དམར་ཉིལ་གྱིས་ཡོད་པ་དེ་ལ། བདུད་རྩི་བྲན་པས། ཡེ་ཤེས་ཀྱི་བདུད་རྩིར་བྱིན་བརླབས་ཏེ། ཡེ་ཤེས་ཀྱི་མཁའ་འགྲོ་དཀྱིལ་འཁོར་གྱི་ལྷ་ཚོགས་རྣམས་ཀྱི་ཞལ་དུ་བསྟབ་པ་ནི། »ཧཱུྃ༔ བདུད་འདུལ་དྲག་མོ་སེང་གདོང་འཁོར་བཅས་རྣམས༔ གནམ་སའི་ཞལ་གདོངས་གངས་རིའི་དབལ་མཆེ་གཙིགས༔ དགྲ་བོ་བྱད་མའི་མི་རབས་བདུན་རྒྱུད་རྣམས༔ ལྷག་མེད་ཞལ་དུ་བཞེས་ལ་མིང་མེད་མཛོད༔ ཨོྃ་ཌཱཀྐི་སིངྷ་མུ་ཁ་བཾ་ཧ་རི་ནི་ས་དགྲ་བགེགས་ཀྱི་ཤ་ཁྲག་དབང་པོ་ལྔ་དང་བཅས་པ་ལ་ཁ་ཁ་ཁཱ་ཧི༔ «ཞེས་ལྷག་མེད་བཞེས་ནས་ཐུགས་དམ་བསྐངས་པར་བསམོ། དེའང་རྒྱུད་ལས། དམ་ཉམས་དགྲ་བགེགས་གཞི་དབྱིངས་གྲོལ་བས་འཚེངས། ཡེ་ཤེས་འཇིག་རྟེན་ཤ་ཁྲག་མཆོད་པས་འཚེངས། བདག་ཉིད་ཡེ་ཤེས་ཚོགས་གཉིས་རྫོགས་པས་འཚེངས། འཚེངས་པ་རྣམ་གསུམ་མངོན་སྤྱོད་ཁྱད་ཆོས་སོ། ཞེས་སོ། དེ་ནས་ཟོར་བཟློག་གཞུང་དང་། གདོང་ལྔའི་གསང་སྒྲུབ་དང་ཡང་བཟློག་སོགས་ཀྱང་ལས་རིམ་བཞིན་དང་། ལྷག་མ་ཡན་ཆད་གྲུབ་ནས། སྒོ་དབྱེ་ལམ་བསྟན་ནི། དམར་བྱང་གི་ཞལ་བསྟབ་སོགས་ཀྱང་བྱ། གླུད་སོགས་གཞུང་ནས་མི་འབྱུང་ཞིང་། སྔོན་ལས་ཀྱི་དགྲ་ཡིན་ན། སྐུ་གླུད་སྦྱིན་པ་སོགས་དེ་གལ་ཆེ་བར་གསུངས་པས། རྩ་བར། སྔོན་ལས་ཤུགས་ཀྱི་དགྲ་ཡིན་ན། ཕར་ལ་མི་ཐུབ་ཚུར་ལ་ལོགས། ཞེས་པས། གླུད་བརྒྱ་དང་ཚར་གཅིག་སོགས་གང་འོས་དོ་གལ་ཆེ་ཆུང་དང་བསྟུན་ནོ། དེ་ནས་འཕང་བའི་སར། དུར་ཁྲོད་ཀྱི་ས་སྣ་སོགས་ཀྱི་སྟེགས་བུ་མདའ་གང་གི་སྟེང་། བསད་པ་ཟངས་སྒྲོམ་ལྟར་གྱི་རྡུལ་ཚོན་ཀྱང་བྲི། དེའི་སྟེང་དུག་ཤིང་ཚེར་མ་ཅན་སོགས་དྲག་པོའི་ཤིང་སྣས་མེ་ཧོམ་གྲུ་གསུམ་དུ་བརྩེགས་པར་བྱའོ། ཟོར་རྫས་གཏོར་ཆེན་སོགས་རིམ་པ་ལྟར་དང་། འཕང་བའི་སར་སླེབ་པར། » མི་མངོན་དབྱིངས་བཞུགས་རྒྱལ་བ་ཞི་ཁྲོའི་ལྷ༔ «སོགས་ཀྱི་གསེར་སྐྱེམས་དང་བསྟོད་བསྐུལ་ཁྲག་མཚོ་ཁོལ་མ་ནས་»ཆོས་དབྱིངས་རྣམ་དག་ཁྲོ་ཆུ་ཁོལ་མའི་ཀློང་༔ «སོགས་བསྐུལ་ལོ། ཁྱད་པར་འདི་ཉིད་ཀྱི་ཟོར་འཕེན་ནི། ཕྱོགས་མེད་ཕྱོགས་མཚམས་འཕེན་པ་མ་གཏོགས་དམིགས་རྟེན་མདུན་དུ་ལིངྒ་སོགས་ཀྱི་དགོས་ཕྱིར། དང་པོ་ཤར་གྱི་སྟག་གདོང་མ་ནས། རིམ་བཞིན་ལྷོ་ནུབ་བྱང་ཕྱོགས་རིམ་པར་འཕེན་ཏེ། ཕྱོགས་དང་ཕྱོགས་མཚམས་ཀྱི། བདུད་དང་དམ་སྲི་གང་ཡིན་པའི་སྟེང་དུ། ཡེ་ཤེས་དང་འཇིག་རྟེན་པ་ལས་ལ་ཆས་པའི་མ་མོ་མཁའ་འགྲོ་ཤ་ཟ་སྲོག་གཅོད་རྣམས་ཀྱིས། གནམ་ལྕགས་ཀྱི་ཐོག་དང་རྡོ་རྗེའི་མཚོན་ཆ་སྣ་ཚོགས་ཀྱི་ཆར་ཕབ་པས། གནོད་བྱེད་མིང་ཡང་མེད་པར་བྱས་པར་བསམ། དེ་ནས་ཁྲག་རལ་མའི་བསྐུལ་ཟོར་དགྲ་ཕྱོགས་སུ་གདེང་ཞིང་། དགྲ་བོའི་ཡུལ་ཁམས་ཐམས་ཅད་ལ་བསྐལ་པའི་མེ་དང་ཁྲག་གི་རྒྱ་མཚོ་དུག་མཚོན་ནད་རླངས་མཚོན་ཆའི་ཆར་ཕབ་སྟེ་ཕ་རོལ་བྱད་མ་བདུད་སྡེ་དཔུང་ཚོགས་མིང་ཤུལ་མེད་པར་བསམ། སླར་མེ་ཧོམ་ཡེ་ཤེས་མཁའ་འགྲོ་སེང་གདོང་གཙོ་འཁོར་དུ་བསམ་ཞིང་། གཏོར་ཆེན་དགྲ་བགེགས་ཤ་ཁྲག་རུས་པར་བསྒྱུར་ཏེ། ཞལ་བསྟབ་ཀྱི་ཚུལ་དུ་བྱའོ། ཐེ་ཚོམ་གཅོད་པ་དང་། འབྱུང་བ་མེ་ཆུ་གོ་ལྡོག་གི་སྔགས་བཟླ་ཞིང་ཐལ་མོ་བརྡེབ་པར་བྱའོ། སླར་ཞལ་ཁ་ནང་དུ་གྱུ་སྟེ། བརྟན་མ་སྐྱོང་ཞིང་གཏོར་བྲོ་བརྡུངས་པས། བདུད་འདུལ་དྲག་མོའི་ལྷ་ཚོགས་ཀྱིས་ཀྱང་། དགྲ་བགེགས་འབྱུང་པོའི་སྟེང་དུ་བྲོ་བརྡུངས་པས། དུག་ལྔ་དུག་གསུམ་གྱི་སྒྲིབ་པ་དང་བྲལ་ནས། དགྲ་བགེགས་རྒྱལ་བའི་སྲས་སུ་གྱུར་ཏེ། སླར་ཕྱིར་བཟློག་ཅིང་མི་ལྡང་བ་རྒྱས་གདབ། སྲུང་འཁོར་བསྒོམ། དེ་ནས་ནང་དུ་ཕྱིན་ནས་དངོས་གྲུབ་ལེན། བཀྲ་ཤིས་བསྔོ་སྨོན་སོགས་རྒྱས་པས་མཐའ་རྒྱན་ནོ། ཞེས་ཟིན་བྲིས་བརྗེད་ཐོར་བཀོད་དེ་བྲིས་པའི་རིམ་པ་འདི་ཡང་གཏེར་གཞུང་གིས་གཙོར་བཏོན་ཏེ་ཟུར་རྒྱན་དགོངས་ཚིག་གི་གནད་དང་མི་འགལ་བ། གཏེར་སྟོན་ཉིད་ཀྱི་བཀའ་གནང་བཞིན། སླར་ཡང་སྤྲོ་བ་སད་དེ། རོང་སྨྱོན་པས་བསྒྲིགས་པ་འདི་ཡང་བསྟན་དགྲ་བདུད་སྡེའི་ཚོགས་བཅོམ་སྟེ་རྒྱལ་ཁམས་བསྟན་པ་ཕྱོགས་བཅུར་དུས་ཀུན་ཏུ་དར་ཞིང་འཕེལ་བའི་རྒྱུར་གྱུར་ཅིག། །། »
ཅི༽ «